Mood ja manipulatsioonid – Propastop
22.02.2024
Mood ja riided aitavad üksikisikul ehitada stiili ja eristuda massist. Moest kui identiteeti kujundavast nähtusest on räägitud enam kui küll. Moest kui ajaloolisest sotsiaalseid konstruktsioone loovast kapitalistlikust nähtusest aga juba vähem. Kuidas võõrad suled meid peibutavad? Või kas disainriideid kandes võib sattuda propaganda ohvriks?
Viimases Infomüra arutelus Eesti Rahvusraamatukogus vaadati otsa manipulatsioonidele moemaailmas ja popkultuuris ning ekspertid avaldasid arvamust persoonibrändi teemal.
Arutlesid stilist ja laulusõnade autor Jana Hallas ning koreograaf, lavastaja ja näitleja Ingmar Jõela. Artuelu juhtis rahvusraamatukogu meediapädevuse spetsialist Eva Ladva.
Popkultuur, iseäranis mood võib tunduda ehk liiga pealiskaudse ja üldse mitte tõsiseltvõetava teemana, aga paraku mõjutab see, millest meie ümber (sotsiaal)meedias, sünnipäevalauas või õhtustes teleuudistes räägitakse ja kuidas, igaühte meist. Võimatu on end ümbritseva maailma moehullusest ja uutest trendidest täielikult isoleerida. Popkultuuri kaudu mõjutatakse meid nii visuaalselt, heliliselt kui ka emotsionaalselt ning just siin võivadki peituda kõige peenemad manipulatsioonid, mida me ei oska esmapilgul tähele panna ega ära tunda.
Lisaks jagasid eksperdid kommentaare erinevate Vogue’is ilmunud rõivakomplektide kohta. Nii Jana Hallas kui ka Ingmar Jõela julgustasid kõiki kuulajaid-vaatajaid julgemalt isikliku stiili leidmisel katsetama ning olema üle hirmust teiste hukkamõistu ja kõõrdpilkude ees.
Kas ei alga enesekindlus ja julgus manipulatsioonidele vastu seista just nõnda väikestest asjadest nagu igapäevase rõivastuse valik?
Kas teadsid, et RaRa kasutaja saab Vogue’i ja teisi ajakirju lugeda t a s u t a?
Vaata arutelu ja tutvu saatekülaliste soovitatud raamatutega siin: